ยันเคลมประกันออนไลน์เปิดใช้เต็มรูปแบบ
เคลมออนไลน์ผู้ประสบภัยจากรถเริ่มแล้ว บริษัทกลางมั่นใจสำรองจ่ายโรงพยาบาล 1,500 แห่ง ไร้ปัญหา
2 ส.ค. 2555

เคลมออนไลน์ผู้ประสบภัยจากรถเริ่มแล้ว บริษัทกลางมั่นใจสำรองจ่ายโรงพยาบาล 1,500 แห่ง ไร้ปัญหา
นายประสิทธิ์ คำเกิด รองกรรมการผู้จัดการ ด้านปฏิบัติการ บริษัท กลางคุ้มครองผู้ประสบภัยจากรถ (บริษัท กลางฯ) เปิดเผยว่า การเคลมสินไหมออนไลน์ (EClaim) ของผู้ประสบภัยจากรถที่ไม่มีประกัน หรือไม่มีคู่กรณีโดยไม่ต้องสำรองจ่ายล่วงหน้าเริ่มใช้แล้วตั้งแต่วันที่ 1 ส.ค.ที่ผ่านมา และมั่นใจว่าโรงพยาบาล 1,500 แห่งทั่วประเทศ ที่เป็นคู่สัญญากับบริษัทมีความพร้อม
นายประสิทธิ์ กล่าวว่า แนวทางการดำเนินการนั้นบริษัท กลางฯ จะทำหน้าที่ในการสำรองจ่ายให้ผู้ประสบภัยที่ไม่มีบันทึกประจำวันจากตำรวจ ต้องลงชื่อในเอกสารสิทธิรับรองว่าประสบภัยจากรถโรงพยาบาล แล้วส่งใบดังกล่าวมาที่บริษัท กลางฯ จะจ่ายให้โรงพยาบาลภายใน 7 วัน ทางบริษัท กลางฯ จะนำเอกสารสิทธิดังกล่าวไปตามใบบันทึกประจำวันจากตำรวจ เพื่อเรียกเก็บเงินจากกองทุนคุ้มครองผู้ประสบภัยจากรถ
“เราร่วมกับทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ออกไปให้ความรู้กับโรงพยาบาล 6 ครั้ง ได้รับการตอบรับดีมาก เขามั่นใจว่าจะได้รับค่ารักษาแน่” นายประสิทธิ์ กล่าว
สำหรับจำนวนเงินที่คาดว่าจะต้องสำรองจ่ายอย่างน้อยปีละ 62 ล้านบาท ซึ่งเป็นตัวเลขที่กองทุนฯ จ่ายในแต่ละปี จากจำนวนผู้ประสบภัยจากรถที่ไม่มีประกัน 5,000 ราย และเชื่อว่าจำนวนจะเพิ่มมากขึ้น หลังจากผู้ประสบภัยจากรถไม่มีประกันไม่ต้องสำรองจ่าย 
นายประสิทธิ์ กล่าวว่า สำหรับผู้ประสบภัยจากรถที่มีประกันไม่มีปัญหา เพราะบริษัทประกันจะจ่ายให้โรงพยาบาล หรือผู้ประสบภัยโดยตรง ทั้งนี้ทางบริษัท กลางฯ จะลงนามในบันทึกความเข้าใจกับทางโรงพยาบาลและ คปภ. ในวันที่ 10 ส.ค. 2555 
“หลังให้บริการเคลมออนไลน์แล้ว จะใช้เวลาในการประเมินผล 3 เดือน ว่าเป็นอย่างไร เพื่อปรับปรุงการทำงานให้ดีขึ้น” นายประสิทธิ์ กล่าว 
ทั้งนี้ ระบบสินไหมทดแทนอัตโนมัติจะดำเนินการเฉพาะในส่วนของการเบิกจ่ายค่ารักษาพยาบาลเบื้องต้น ตามที่จ่ายจริงในวงเงินไม่เกิน 1.5 หมื่นบาท ให้สามารถเบิกจ่ายค่าเสียหายส่วนเกินผ่านระบบ โดยผู้ประสบภัยไม่ต้องสำรองเงินจ่ายก่อน
ขณะที่ พ.ร.บ.คุ้มครองผู้ประสบภัยจากรถกำหนดไว้ชัดเจน หากผู้ประสบภัยจากรถใช้สิทธิเบิกค่าเสียหายเบื้องต้นจากกองทุนทดแทนผู้ประสบภัยจะต้องใช้บันทึกประจำวันของตำรวจประกอบด้วยทุกครั้ง